L-Estratt segwenti hu mehud kelma b'kelma mill-Kapitlu 14 tal-Manifest Elettorali ta' Alternattiva Demokratika Kontra l-Frammentazzjoni. Il-MEPA li inħolqot fl-2002 bl-amalgamazzjoni tal-Awtorità tal-Ippjanar u d-Dipartiment tal-Ambjent kienet ħafna drabi ineffettiva fil-qadi ta' dmirha li tħares l-ambjent. Dan minħabba li bl-istruttura li nħolqot, anke wara l-hekk imsejħa riforma tal-2010 il-ħidma ambjentali tal-MEPA hi fdata f'idejn min konsistentement wera li l-interess tiegħu hu li jinkoraġġixxi l-iżvilupp bla rażan. Id-Direttorat għall-Ħarsien tal-Ambjent fil-MEPA hu maħnuq u ftit li xejn jista' jaġixxi għajr f'xi eċċezzjoni fejn ikun jaqbel politikament għall-Gvern. B'żieda ma' dan hemm problema kbira kkawżata minn responsabbiltajiet ambjentali mifruxa fuq diversi Ministeri u awtoritajiet. Il-frammentazzjoni tnaqqas l-effettività tal-ħidma li ssir. Fil-passat Alternattiva Demokratika iffokat fuq il-ħtiega tas-separazzjoni tal-funzjoni ambjentali mill-funzjoni tal-ippjanar dwar l-użu tal-art. Din l-enfażi kienet saret minħabba li l-problema prinċipali dakinnhar kienet li l-ħarsien tal-ambjent kien maħnuq minn dawk li riedu jmexxu 'l quddiem l-iżvilupp bla rażan tal-art. Alternattiva Demokratika illum qed tipproponi soluzzjoni differenti. Din is-soluzzjoni hi intiża biex tindirizza l-importanza li l-ħarsien tal-ambjent ikun il-mutur li jmexxi, iżda ukoll li tkun indirizzat l-frammentazzjoni u dan billi jkunu kkonsolidati l-funzjonijiet ambjentali f'awtorità waħda. Nipproponu għalhekk li jingħaqdu f'awtorità waħda l-MEPA u l-Awtorità dwar ir-Riżorsi (MRA). Fl-awtorità kkonsolidata, il-funzjoni ambjentali għandha tkun dik ċentrali u għandha sservi biex id-Direttorat tal-Ippjanar jieħu funzjoni sekondarja. L-awtorità kkonsolidata telimina d-duplikazzjoni eżistenti u b'hekk isservi biex ikunu utilizzati aħjar il-faċilitajiet u l-istaff imħarreġ li hemm illum fil-MEPA u l-MRA.
Snippets from AD's electoral manifesto: (9) Against Fragmentation (of Environmental Governance)